
	ΕΙΚΟΣΙ ΤΕΣΣΕΡΙΣ ΧΤΥΠΟΙ ΚΑΙ ΣΙΩΠΗ

ποιητική συλλογή

της Δήμητρας Χ. Χριστοδούλου

στο Σπίτι της Κύπρου

	[image: image1.jpg]


  



Σε μια αθρόα προσέλευση από ανθρώπους των Γραμμάτων πραγματοποιήθηκε, την Τετάρτη 13 Νοεμβρίου 2109, στο Σπίτι της Κύπρου, η ποιητική συλλογή της Δήμητρας Χ. Χριστοδούλου, «ΕΙΚΟΣΙ ΤΕΣΣΕΡΙΣ ΧΤΥΠΟΙ ΚΑΙ ΣΙΩΠΗ», που κυκλοφορεί από τις εκδόσεις Μελάνι.

Χαιρετισμό στην εκδήλωση απηύθυνε η Δρ Νάντια Στυλιανού, Μορφωτική Σύμβουλος της Πρεσβείας της  Κυπριακής Δημοκρατίας.

Για το βιβλίο και την ποιητική γραφή της Δήμητρας Χατζηχριστοδούλου μίλησαν ο ποιητής, κριτικός λογοτεχνίας, Γιώργος Βέης και η ποιήτρια, κριτικός λογοτεχνίας, Άννα Αφεντουλίδου. 

Αποσπάσματα διάβασαν ο πεζογράφος, μεταφραστής και σεναριογράφος, Αχιλλέας Κυριακίδης και η ποιήτρα.

Στο πλαίσιο της εκδήλωσης ακούστηκαν τρία μαδριγάλια, σε στίχους άγνωστου Κύπριου ποιητή του 16ου αιώνα μελοποιημένα από τον Μιχάλη Τρανουδάκη, σε διασκευή για κιθάρα και φωνή Νίκου Χατζηελευθερίου. Τραγούδησε ο Δημήτρης Βουτσάς.

Στο 14ο βιβλίο ποίησης της Δήμητρας Χ. Χριστοδούλου περιέχονται πενήντα ποιήματα για  την πόλη, τα παιδιά και τον θάνατο. Όλα γραμμένα σε ακριβώς είκοσι τέσσερις στίχους με μόνη εκ προθέσεως εξαίρεση το ποίημα με τον τίτλο «ΣΧΟΛΙΟ». Η επιλογή του κοινού αριθμού των στίχων αποτελεί κατάληξη μακράς αναζήτησης της ποιήτριας για το Λίγο και Επαρκές. Αντιμετωπίζει το ποίημα ως μια μονάδα ζωής, σώμα που γεννάται, ζει και πεθαίνει όπως ένα ημερονύκτιο, συμβατική μονάδα μέτρησης του χρόνου, που ωστόσο ρέει ακαταμέτρητος από και προς τη σιωπή.

Η Δήμητρα Χ. Χριστοδούλου γεννήθηκε στην Αθήνα το 1953, σπούδασε Νομικά και Φιλολογία και εργάστηκε μέχρι τη συνταξιοδότησή της στη Δημόσια Μέση Εκπαίδευση. Έχει εκδώσει δεκατέσσερα βιβλία ποίησης, ένα με πεζά κείμενα και ένα ανθολόγιο μεταφρασμένης αρχαίας ελληνικής λυρικής ποίησης. Ποίησή της έχει μεταφραστεί σε διάφορες γλώσσες. Της έχουν απονεμηθεί το Κρατικό Βραβείο Ποίησης 2008 για το βιβλίο της Λιμός, το Βραβείο Ποίησης 2015 του ηλεκτρονικού λογοτεχνικού περιοδικού ΑΝΑΓΝΩΣΤΗΣ, για το βιβλίο της Το ελάχιστο ψωμί της συνείδησης και το Βραβείο Ζαν Μορεάς 2017 του Γραφείου Ποιήσεως για το βιβλίο της Παράκτιος οικισμός. Τα βιβλία της Ελάχιστα πριν και Παράκτιος οικισμός ήταν επίσης υποψήφια για το Κρατικό Βραβείο Ποίησης του έτους κατά το οποίο εκδόθηκαν.

